
AVIZ
asupra propunerii legislative pentru modificarea  şi completarea Legii nr. 95/2006 privind reforma în domeniul sănătăţii


În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr. 95/2006 privind reforma în domeniul sănătăţii, trimisă cu adresa nr. Pl.X- 860 din 13 noiembrie 2006 şi înregistrată sub nr. 31/1353 din  15.11.2006.



Camera Deputaţilor este Cameră decizională.



Senatul, în calitate de primă Cameră sesizată, a respins propunerea legislativă în şedinţa din 9 noiembrie 2006.
Potrivit prevederilor art. 61 din Regulamentul Camerei Deputaţilor, republicat, comisia a dezbătut propunerea legislativă în şedinţa din  29 noiembrie 2006.


Membrii comisiei au examinat propunerea legislativă supusă aprobării,  expunerea de motive la propunerea legislativă, avizul favorabil al Consilului Legislativ cu nr. 1024/24.07.2006 şi Punctul de vedere al Guvernului cu nr. 2478 din 15.08.2006 care precizează că nu susţine adoptarea prezentei iniţiative.
În urma dezbaterilor, membrii comisiei au constatat că, pe de o parte,  intervenţia legislativă numai asupra prevederilor art. 385 în sensul reglementării unor vârste mai ridicate de pensionare pentru categoria socio-profesională a medicilor ar crea anumite inechităţi între asiguraţii sistemului public de pensii, respectiv un regim de pensionare discriminatoriu între medicii farmacişti şi medicii dentişti şi, de de altă parte, continuarea activităţii peste vârsta standard de pensionare este posibilă în temeiul art. 41 din Legea nr. 19/2000 privind sistemul public de pensii şi alte drepturi de asigurări sociale – cu acordul angajatorului.
Faţă de cele menţionate, membrii comisiei au hotărât, cu unanimitate de voturi, avizarea negativă a propunerii legislative.


În raport de obiectul şi conţinutul său normativ, proiectul de lege face parte din categoria legilor organice.
                              PREŞEDINTE,                              SECRETAR,
                              Sergiu Andon                                George Băeşu
Consilier

